《大池滩》
清代·赵文哲

小池连大池，蛟龙有重坎。骑虎势难下，决进岂吾胆。

日落风萧萧，四顾墨云霮。涛头倒如山，相戒勿轻撼。

四舟一心力，循环互牵揽。争此命一丝，謼叫声惨惨。

我舟最手发，忽遇石角嵁。百丈挂急流，舟如断芦飐。

一夫出应募，悬纤踏幽窞。翻身雪浪中，微见一镫闪。

抉石负而趋，一步犹一险。前舟见相贺，到岸鼓音紞。

急倾劳酒劳，惊定生百感。安得百万夫，习流号勇敢。

作者简介：（?—1773）江苏上海人，字升之、损之，号璞庵、璞函。乾隆二十七年南巡召试赐举人，授内阁中书，在军机章京上行走，官至户部主事。缅甸之役，从阿桂军。还至四川，入温福幕，预大金川之役。三十八年，木果木之战，大营覆没，从温福死难。赠光禄寺少卿。工诗文，早年即有盛名，从军之后，得江山之助，所作尤变化新奇。有《媕雅堂集》、《娵隅集》等。